b'\n_START_ARTICLE_\nL\xc4\x97tinis bronchitas\n_START_PARAGRAPH_\nL\xc4\x97tinis bronchitas (lot. bronchitis chronica)\xc2\xa0\xe2\x80\x93 bronch\xc5\xb3 gleivin\xc4\x97s u\xc5\xbedegimas. Liga prasideda l\xc4\x97tai ir nepastebimai, progresuojant gali atsirasti bronch\xc5\xb3 strukt\xc5\xabrinai ir funkciniai pakitimai. L\xc4\x97tiniu bronchitu laikomas toks bronchitas, kuris trunka ne ma\xc5\xbeiau kaip dvejus metus, ir per juos ligonis ne ma\xc5\xbeiau kaip tris m\xc4\x97nesius kosti ir skrepliuoja. Da\xc5\xbenesn\xc4\x97s atsiradimo prie\xc5\xbeastys\xc2\xa0\xe2\x80\x93 r\xc5\xabkymas, pakartotinis per\xc5\xa1alimas, nuolatinis kontaktas su dulk\xc4\x97mis ar d\xc5\xabmais, alergija ir kt._NEWLINE_Ligai b\xc5\xabdingi klinikiniai simptomai: kosulys, pasunk\xc4\x97j\xc4\x99s kv\xc4\x97pavimas, dusulys, skrepliavimas, rentgenu pastebimas b\xc5\xabdingas bronch\xc5\xb3 morfologinis pakitimas, b\xc5\xabdingi plau\xc4\x8di\xc5\xb3 funkciniai pakitimai ir kt._NEWLINE_L\xc4\x97tiniu bronchitu serga apie 15-25 proc. vidutinio am\xc5\xbeiaus vyr\xc5\xb3 ir apie 5-8 proc. to paties am\xc5\xbeiaus moter\xc5\xb3.'